“บางกอกแร้นช์” เตรียมเซ็นตั้งอันเดอร์ไรท์ขาย IPO วันที่ 2 ก.ค.นี้
บางกอกแร้นช์ หรือ BR ผู้ผลิตและส่งออกเนื้อเป็ดแบบครบวงจรที่ใหญ่ที่สุดของไทย เตรียมเซ็นตั้งอันเดอร์ไรท์ได้แก่ บล.ไทยพาณิชย์, บล.บัวหลวง, บล.เอเซีย พลัส, บล. ซีไอเอ็มบี และ บล.ฟินันเซีย ไซรัส ขาย IPO-เข้าตลาดหุ้นรอบใหม่ 2 ก.ค.นี้
30 มิ.ย. 2558

บริษัท บางกอกแร้นช์ จำกัด (มหาชน) หรือ BR ระบุว่า บริษัทจะเสนอขายหุ้นสามัญแก่ประชาชนทั่วไป และจัดพิธีลงนามแต่งตั้งผู้จัดจำหน่ายและรับประกันการจำหน่ายหุ้นสามัญ (IPO) ได้แก่ บล.ไทยพาณิชย์, บล.บัวหลวง, บล.เอเซีย พลัส, บล. ซีไอเอ็มบี และ บล.ฟินันเซีย ไซรัส ในวันที่ 2 ก.ค.นี้
โดยก่อนหน้านี้ ธนาคารไทยพาณิชย์ ในฐานะที่ปรึกษาทางการเงินในการระดมทุนและการเข้าซื้อกิจการ BR คืนจากกองทุน เนวิส แคปปิตอล พาร์ทเนอร์ (ประเทศไทย) และราโบ แคปปิตอล บี.วี. ด้วยมูลค่ากว่า 5,700 ล้านบาท โดยเป็นการซื้อคืนจากนักลงทุนต่างชาติส่งผลให้บริษัทกลับคืนมาอยู่ในอำนาจการบริหารของคนไทย
ทั้งนี้ บริษัทจะเข้าซื้อขายในตลาดหลักทรัพย์แห่งประเทศไทย (SET) กลุ่มอุตสาหกรรม / หมวดธุรกิจเกษตรและอุตสาหกรรมอาหาร / อาหารและเครื่องดื่ม และกำหนดจำนวนหุ้นที่ IPO 360,400,000 หุ้น (หุ้นสามัญเพิ่มทุน 228,000,000 หุ้น และหุ้นสามัญเดิม 132,400,000 หุ้น
อนึ่ง BR เป็นผู้ผลิตและส่งออกเนื้อเป็ดแบบครบวงจรที่ใหญ่ที่สุดของไทย ซึ่งมีฐานการผลิตทั้งในไทยและยุโรป ครอบคลุมตลาดทั้งทวีปเอเชีย ยุโรป และตะวันออกกลาง เพื่อรองรับการขยายกิจการอย่างมั่นคงและต่อเนื่อง โดยบริษัทเตรียมเข้าจดทะเบียนในตลาดหลักทรัพย์เป็นครั้งที่สอง หลังจากที่เคยจดทะเบียนตั้งแต่ปี 36 และขอถอนหุ้นออกไปเมื่อปี 52 เนื่องจากการกระจายการถือหุ้นของผู้ถือหุ้นของบริษัทไม่เป็นไปตามเกณฑ์